Ёртасьӧм

**Национальнӧй йитӧдъяс**

Коми Республикаын олӧны 130 гӧгӧр национальносьта войтыр.

Коми Республикаса национальнӧй политика министерство пӧртӧ олӧмӧ войтыр котын йитӧдъяс ладмӧдӧм серти уджсӧ да уджмогъяссӧ. Сылӧн медшӧр могыс – ӧтувтны республикаын олысь войтырлысь национальнӧй культура, кыв да традицияяс видзӧм да сӧвмӧдӧм серти став власьт органлысь, быдсикас политика, ӧтйӧза, национально-культурнӧй ӧтмунӧмлысь зільӧмсӧ.

Коми Республикаса канму власьт органъяслы отсалӧны збыльмӧдны йӧз пӧвстын канму национальнӧй политикасӧ сылӧн уджъёртъясыс – регионса национально-культурнӧй ӧтйӧза ӧтувъяс. Котыртӧма 50 унджык татшӧм организация, сы лыдын: 28 национально-культурнӧй автономия (республикаса да меставывса), 25 национально-культурнӧй ӧтйӧза ӧтув (ӧтйӧза дінмукостса да республикаса ӧтмунӧмъяс, федеральнӧй ӧтйӧза организацияясса коми дінму юкӧнъяс, коми дінму да меставывса ӧтйӧза ӧтувъяс да ӧткотыръяс).

Коми Республикаса национальнӧй политика министерство бердын уджалӧ Национально-культурнӧй автономияяслӧн делӧяс серти консультативнӧй сӧвет, кодлысь уджсӧ веськӧдӧма канму национальнӧй политика збыльмӧдӧмын участвуйтӧм да войтыркостса да конфессиякостса сӧгласлунӧ воӧдчӧм могысь национально-культурнӧй автономияяслысь вынъяссӧ ӧтувтӧм, дінмукостса уджъёртасьӧмсӧ паськӧдӧм вылӧ.

Канму власьт органъяслы вужвойтырлысь мытшӧдъяссӧ бырӧдны отсалӧны «Коми войтыр» дінмукостса ӧтйӧза ӧтув, «Коми Республикаса вужвойтыр аньяс» ӧтйӧза ӧтмунӧм да «Изьватас» изьваса комияслӧн дінмукостса ӧтйӧза ӧтмунӧм.

Канму национальнӧй политика юкӧнлӧн уджын медшӧр нырвизьыс – лӧсьӧдны коми войтырлысь, кыдзи финн-угор войтыр лыдӧ пырысьлысь, этническӧй культурасӧ да национальнӧй аскылӧмсӧ видзан-сӧвмӧдан стратегиясӧ да тактикасӧ. Коми Республика пуктіс ыджыд пай финн-угор войтырлӧн ӧтувъя уджӧ, сійӧ лыддьыссьӧ финн-угор мирын кыдзи тӧдчана научнӧй, стратегическӧй да веськӧдлан ресурсӧн. Республикаын збыльмӧдӧны финн-угор нырвизькӧд йитчӧм уна сикас дінмукостса проект. Тайӧ проектъяссӧ веськӧдӧма ӧнія мытшӧдъяс бырӧдӧм, рӧдвуж войтырлысь традицияяс да культура видзӧм-сӧвмӧдӧм, финн-угор мирын юӧр сетан ӧтувъя гӧгӧртас лӧсьӧдӧм вылӧ.

Уджтасса мероприятиеяс пыр збыльмӧдӧны кыв политика. Сійӧс веськӧдӧма сы вылӧ, медым кыпӧдны сёрнитан культуралысь да кывъяскостса вежавидзӧмлысь тшупӧдсӧ, ёнджыка вӧдитчыны коми кывйӧн кыдзи канму кывйӧн да сӧвмӧдны коми кыв челядь да том йӧз пӧвстын, пыртны Коми Республикаса канму кывъясӧн вӧдитчан юкӧнӧ юӧртан технологияяс. Республикаын олысь став национальносьта йӧзлӧн канму кывъяс дорӧ бур видзӧдлассӧ сӧвмӧдӧм могысь быд во нуӧдӧны традиционнӧй гажъяс, фестивальяс да конкурсъяс.

Республикаын олысь войтырлысь культурнӧя да духовнӧя могмӧдӧмын, налысь культура, традицияяс, обычайяс да кывъяс видзӧмын-сӧвмӧдӧмын зіля уджалӧ 23 национальнӧй культура шӧрин, сы лыдын 6 коми культура шӧрин.

Олӧмыс вежсьӧ, да канму национальнӧй политикаын пуктӧны выль могъяс. На пиысь ӧти – бурмӧдны республикаса канму власьт органъяс да религиознӧй организацияяс костын экстремизмысь да этносепаратизмысь ӧлӧдан удж, медым национальнӧй да религиознӧй олӧмын эз лоны омӧль лоӧмторъяс. Коми Республикаса национальнӧй политика министерствоын котыртӧма Религиялӧн могъяс серти сӧвет. Сійӧ отсалӧ сӧвмӧдны да бурмӧдны канму да конфессияяс костын йитӧдъяссӧ, ладмӧдӧ министерствояслысь да ведомствояслысь, организацияяслысь да ӧтйӧза котыръяслысь уджсӧ, медым став йӧзлӧн вӧлі сӧвесьт серти овны да енлы ас вӧляысь эскыны позянлун.

Ӧні Россияын медшӧр национальнӧй могъяс пиысь ӧти – нуӧдны суйӧр сайын соотечественникъяскӧд ӧтувъя удж. Коми Республика збыльмӧдӧ суйӧрсайса соотечественникъяслы отсӧг сетан мероприятиеяслысь план, мый серти республика отсалӧ россияса диаспоралӧн ӧтйӧза организацияяслы да ӧтувъяслы сӧвмӧдны суйӧр сайын роч кыв да Россиялысь культура озырлун, сӧвмӧдӧ экономика да юӧр боксянь уджъёртасьӧм.

Коми Республикаын нуӧдан канму национальнӧй политикасӧ веськӧдӧма этнополитическӧй зумыдлун видзӧм, этноскостса, конфессиякостса вежавидзӧм сӧвмӧдӧм вылӧ да национальнӧй сӧвмӧдӧм да войтыркостса йитӧдъяс ладмӧдан юкӧнын подуласьӧ канму власьт органъяслӧн, меставывса асвеськӧдлӧм да ӧтйӧза организацияяслӧн ӧтувъя удж вылӧ.